Himlen over Læsø vil i den kommende tid blive fyldt med regnbuens farver. Kitesurfere fra hele landet samles til surfcamp fra torsdag d. 25. september til og med søndag d. 28. September.

50-60 surfere fra hele landet samles på Læsø for at surfe i nogle af de bedste kitesurf omgivelser i Danmark. - Campen bliver holdt for at udbrede sporten og fremhæve Læsø som et af de bedste steder at surfe i Danmark. Læsø er et billigt alternativ som surf-ferie i for- og efteråret - og derfor en god mulighed for at få mere liv på øen uden for sommersæsonen, lyder det fra en af arrangørerne, Eskild Mortensen. I Danmark er sporten hastigt voksende. Læsø og andre kystområder kan derfor nyde godt af surf-turisme i lavsæsonen. Det er meningen at campen på Læsø skal afholdes hvert år og, hvis den store interesse fortsætter, at tilknytte en kiteskole, fortæller Eskild Mortensen.